דבורה פאס

דבורה (דבי) פאס (באנגלית: Deborah Fass; נולדה ב-21 בפברואר 1970) היא ביוכימאית וביולוגית מבנית ישראלית, פרופסור מן המניין בפקולטה לכימיה במכון ויצמן למדע ולשעבר ראש המחלקה לביולוגיה כימית ומבנית. מומחית לקשרים דיסולפידיים בהתארגנות של חלבונים ומנגנוני ויסות, בדגש על הרכבת חומרים ביולוגיים חוץ-תאיים.

 ביוגרפיה 
דבורה פאס נולדה בסיאטל שבוושינגטון וגדלה ברנצ'ו פאלוס ורדס שבדרום קליפורניה , בת לד"ר לירוי פאס וד"ר אריאנה פאס. למדה לתואר ראשון בביוכימיה באוניברסיטת הרווארד והשלימה את לימודיה ב-1991. לאחר מכן החלה את לימודי התואר השלישי בביולוגיה (במסלול ישיר), במכון הטכנולוגי של מסצ'וסטס, בהנחיית פרופ' פיטר ס' קים . עבודת הדוקטורט שלה, שנשאה את הכותרת "המבנים החלבוניים שמאחורי קשירת קולטנים ואיחוי ממברנלי של נגיפי לוקמיה בעכברים" הוגשה ב-1997. במשך כשנה ביצעה השתלמות בתר-דוקטורט במכון וייטהד בהנחיית ג'יימס מ' ברגר .

ב-1998 עלתה פאס לישראל והצטרפה כמדענית בכירה לסגל הפקולטה לכימיה במכון ויצמן למדע. ב-2006 מונתה לפרופסור חבר וב-2013 לפרופסור מן המניין. ב-2017–2024 עמדה בראש המחלקה לביולוגיה כימית ומבנית.

 מחקר 
לאורך השנים חיברה פאס כ-140 מאמרים ורשמה ארבעה פטנטים. בין תלמידיה פרופ' עינב גרוס מהאוניברסיטה העברית בירושלים, ד"ר איריס גרוסמן-חכם מאוניברסיטת בן-גוריון בנגב וד"ר אסף אלון מאוניברסיטת ייל.

מחקרה של פאס מתמקד במבנים ובמנגנונים המולקולריים של אנזימים המזרזים את יצירתם של קשרים דיסולפידיים בחלבונים במסלול ההפרשה . יחד עם קרולין סבייר מאוניברסיטת קורנל, היא גילתה מנגנון פידבק אשר מאזן את תהליך החמצון-חיזור תיול-דיסולפיד ברשת התוך-פלזמית, מנגנון חיוני לקיפול הולם של חלבוני די-סולפיד קשורים. היא וקבוצתה הראו כי זרז דיסולפיד במערכת גולג'י מווסת את תהליך הגליקוזילציה של חלבונים באזור זה. עבודתה על יצירה של הידרוג'לים העשויים מוצין  אשר מתווכת ביצירת קשרים דיסולפידיים, הייתה הראשונה לספק תובנה מולקולרית באשר לגליקופרוטאינים מורכבים אשר בונים ריר.

 פרסים והוקרה 
 פרס באודוין לחיבור במדעי הטבע (1991)
 מלגת הקרן הלאומית למדע (1992)
 מלגת הווארד יוז (1992)
 פרס צ'ארלס קלור (1998)
 פרס ע"ש ברגמן (2002)
 פרס הסטרין מטעם הקרן הדו-לאומית ישראל-ארצות הברית (2005)
 פרס קריל מטעם קרן וולף (2005)
 פרס המדען הצעיר של החברה הישראלית לכימיה (2008)
 חברת EMBO, הארגון האירופי לביולוגיה מולקולרית (2013)

 חיים אישיים 
פאס היא אם לארבעה ילדים, מתגוררת ברחובות.

 מאמרים נבחרים 
 D Fass, SC Harrison, PS Kim. Retrovirus envelope domain at 1.7 Å resolution. Nature structural biology 3, 5, 465-469 (1996).
 DC Chan, D Fass, JM Berger, PS Kim. Core structure of gp41 from the HIV envelope glycoprotein. Cell 89, 2, 263-273 (1997).
 D Fass, S Blacklow, PS Kim, JM Berger. Molecular basis of familial hypercholesterolaemia from structure of LDL receptor module. Nature 388, 6643, 691-693 (1997).
 E Gross, DB Kastner, CA Kaiser, D Fass. Structure of Ero1p, source of disulfide bonds for oxidative protein folding in the cell. Cell 117, 5, 601-610 (2004).
 F Förster, O Medalia, N Zauberman, W Baumeister, D Fass. Retrovirus envelope protein complex structure in situ studied by cryo-electron tomography. Proceedings of the National Academy of Sciences 102, 13, 4729-4734 (2005).
 E Gross, CS Sevier, N Heldman, E Vitu, M Bentzur, CA Kaiser, C Thorpe, D Fass. Generating disulfides enzymatically: reaction products and electron acceptors of the endoplasmic reticulum thiol oxidase Ero1p, Proceedings of the National Academy of Sciences 103, 2, 299-304 (2006).
 D Fass. Disulfide bonding in protein biophysics. Annual review of biophysics 41, 1, 63-79 (2012).
 G Javitt, L Khmelnitsky, L Albert, LS Bigman, N Elad, D Morgenstern, T Ilani, Y Levy, R Diskin, D Fass. Assembly mechanism of mucin and von Willebrand factor polymers. Cell 183, 717-729 (2020).

 קישורים חיצוניים 





הערות שוליים

קטגוריה:ביוכימאיות ישראליות
קטגוריה:ביולוגיות ישראליות
קטגוריה:ישראליות ילידות ארצות הברית
קטגוריה:ישראלים ילידי ארצות הברית
קטגוריה:בוגרות אוניברסיטת הרווארד
קטגוריה:בוגרי אוניברסיטת הרווארד
קטגוריה:בעלות תואר דוקטור מהמכון הטכנולוגי של מסצ'וסטס
קטגוריה:בעלי תואר דוקטור מהמכון הטכנולוגי של מסצ'וסטס
קטגוריה:סגל מכון ויצמן למדע: כימיה
קטגוריה:רחובות: אישים
קטגוריה:ישראליות שנולדו ב-1970
קטגוריה:ישראלים שנולדו ב-1970